CELEX: 32019D1592
Language: hu
Date: 2019-09-24 00:00:00
Title: A Tanács (EU) 2019/1592 végrehajtási határozata (2019. szeptember 24.) Portugáliának a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról

27.9.2019   
               
               
                  HU
               
               
                  Az Európai Unió Hivatalos Lapja
               
               
                  L 248/67
               
            
         A TANÁCS (EU) 2019/1592 VÉGREHAJTÁSI HATÁROZATA
         (2019. szeptember 24.)
         Portugáliának a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A Bizottságnál 2018. július 2-án iktatott levelében Portugália felhatalmazást kért arra, hogy bevezethessen egy, a 2006/112/EK irányelv 193. cikkétől eltérő különös intézkedést a parafa, a fa, a fenyőtobozok és a héjas fenyőmag értékesítésével összefüggésben, amennyiben az a személy, akinek ezeket az árukat értékesítik, olyan adóalany, akinek székhelye, állandó telephelye vagy szokásos tartózkodási helye Portugáliában található, és olyan ügyleteket hajt végre, amelyek tekintetében jogosult arra, hogy teljes mértékben vagy részben levonja az előzetesen felszámított hozzáadottérték-adót (héa). A Bizottságnál 2018. november 27-én és 2019. március 19-én iktatott leveleiben Portugália további információkat nyújtott be a Bizottsághoz.
                  
               
                     (2)
                  
                  
                     A 2006/112/EK irányelv 395. cikke (2) bekezdése második albekezdésének megfelelően a Bizottság 2019. március 27-én kelt levelében tájékoztatta a többi tagállamot Portugália kérelméről. A Bizottság 2019. március 28-án kelt levelében értesítette Portugáliát arról, hogy a kérelem elbírálásához szükséges minden információ a rendelkezésére áll.
                  
               
                     (3)
                  
                  
                     Portugália szerint az adócsalás és az adókijátszás mértéke rendkívül nagy Portugália erdészeti ágazatában. Ez azért van, mert ebben az ágazatban túlnyomó többségben vannak a kistermelők és a betakarítást végző személyek, akik anélkül értékesítik tovább a nyersanyagot a feldolgozó vállalatoknak, hogy az ezen eladásokra vonatkozó héát bevallanák és megfizetnék. A piac és az érintett vállalkozások jellege héacsalásokhoz vezetett, amelyeket a portugál adóhatóságok a megerősített ellenőrzések és a már meghozott intézkedések ellenére is nehezen tudnak felszámolni. Ezen adókijátszás elleni küzdelem érdekében Portugália a parafa, a fa, a fenyőtobozok és a héjas fenyőmag értékesítésével összefüggésben a fordított adózás bevezetését tervezi. Mindez a héa megfizetése tekintetében fennálló felelősséget áthárítaná a kis számú, könnyen azonosítható feldolgozó vállalkozásokra. Portugália úgy véli, hogy ez felszámolná ezt a fajta héacsalást, és megelőzné az ebből eredő héabevétel-kiesést.
                  
               
                     (4)
                  
                  
                     Portugáliát ezért fel kell hatalmazni arra, hogy meghatározott időtartamra, 2022. december 31-ig különös intézkedést vezessen be.
                  
               
                     (5)
                  
                  
                     Az eltérések engedélyezése általában korlátozott időszakra szól annak érdekében, hogy fel lehessen mérni, hogy a különös intézkedés megfelelő és hatékony-e. Az eltérések a különös intézkedés hatályának lejártáig időt biztosítanak a tagállamoknak az adott probléma kezelését célzó egyéb hagyományos intézkedések bevezetésére, szükségtelenné téve ezáltal az eltérés meghosszabbítását. A fordított adózás alkalmazását lehetővé tévő eltérések csak kivételesen, azon konkrét területeken engedélyezhetők, amelyeken a csalásra sor kerül, és végső eszköznek minősülnek. Portugáliának ezért a különös intézkedés hatályának lejártáig egyéb hagyományos intézkedéseket kell végrehajtania a parafával, a fával, a fenyőtobozokkal és a héjas fenyőmaggal foglalkozó ágazatban elkövetett héacsalások visszaszorítása és megelőzése érdekében, így várhatóan nem lesz szüksége a továbbiakban arra, hogy az ilyen termékértékesítések tekintetében eltérjen a 2006/112/EK irányelv 193. cikkétől.
                  
               
                     (6)
                  
                  
                     A különös intézkedésnek nem lesz kedvezőtlen hatása az Unió héából származó saját forrásaira,
                  
               ELFOGADTA EZT A HATÁROZATOT:
         
            1. cikk
            A 2006/112/EK irányelv 193. cikkétől eltérve Portugália felhatalmazást kap arra, hogy azt az adóalanyt jelölje meg a héa befizetésére kötelezett személyként, akinek a parafát, a fát, a fenyőtobozokat vagy a héjas fenyőmagot értékesítik, amennyiben az olyan adóalany, akinek székhelye, állandó telephelye vagy szokásos tartózkodási helye Portugáliában található, és olyan ügyleteket hajt végre, amelyek tekintetében jogosult arra, hogy teljes mértékben vagy részben levonja az előzetesen felszámított héát.
         
         
            2. cikk
            Ez a határozat a róla szóló értesítés napján lép hatályba.
            Ez a határozat 2020. január 1-jétől alkalmazandó, és 2022. december 31-én hatályát veszti.
         
         
            3. cikk
            Ennek a határozatnak a Portugál Köztársaság a címzettje.
         
         
            Kelt Brüsszelben, 2019. szeptember 24-én.
            
               
                  a Tanács részéről
               
               
                  az elnök
               
               K. KULMUNI
            
         
         
            (1)  HL L 347., 2006.12.11., 1. o.